钦定古今图书集成/明伦汇编/氏族典/第590卷 > 《廖用贤尚友录》 > 欧阳棐
## 钦定古今图书集成/明伦汇编/氏族典/第590卷 > 《廖用贤尚友录》 > 欧阳棐

按《宋史欧阳修传》：“修中子棐，字叔弼，广览强记，能文
辞，用荫为秘书省正字，登进士乙科，调陈州判官，以
亲老不仕。修卒，代草遗表，神宗读而爱之，意修自作
也。服除，始为审官主簿，累迁职方员外郎，知襄州。曾
布执政，其妇兄魏泰倚声势来居襄，规占公私田园，
强市民货，郡县莫敢谁何。至是，指州门东偏官邸废”
址为天荒，请之。吏具成牍至棐曰：“孰谓州门之东偏
而有天荒乎？”却之。众共白曰：“泰横于汉南久，今求地
而缓，与之且不可，而又可却耶？”棐竟持不与，泰怒谮
于布，徙知路州，旋罢去。元符末，还朝，历吏部、右司二
郎中，以直秘阁知蔡州。蔡地薄赋重，转运使又为覆
折之令，多取于民，民不堪命。会有诏禁止，而佐吏惮
使者，不敢以诏旨从事。棐曰：“州郡之于民，诏令苟有
未便，犹将建请。今天子诏意深厚，知覆折之病民，手
诏止之。若有惮而不行，何以为长吏？”命即日行之。未
几，坐党籍废，十馀年卒。